Diari Oficial de la Generalitat Valenciana


Sumari del DOGV 9625, del 26-06-2023 (2023/6711)

RESOLUCIÓ de 4 de maig de 2023, del director general de Qualitat i Educació Ambiental, per la qual es formula declaració d'impacte ambiental del Projecte d'emmagatzematge i gestió de residus no perillosos, polígon industrial La Pahilla, carrer Marjana, 33, del terme municipal de Chiva. Expedient: (2051564) 129/2021/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9625

Data del DOGV
:   26-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6711


Data del document
:   04-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 4 de maig de 2023, del director general de Qualitat i Educació Ambiental, per la qual es formula declaració d'impacte ambiental del Projecte d'emmagatzematge i gestió de residus no perillosos, polígon industrial La Pahilla, carrer Marjana, 33, del terme municipal de Chiva. Expedient: (2051564) 129/2021/AIA. [2023/6711]  
«Declaració d'impacte ambiental  
Expedient: (2051564) 129/2021/AIA.  
Títol: Emmagatzematge i gestió de residus no perillosos.  
Titular: PET Compañía para su Reciclado, SAU.  
Òrgan substantiu: (689/2020) Ajuntament de Chiva.  
Localització: polígon industrial La Pahilla, carrer Marjana, 33.  
  
Descripció del projecte  
L'empresa PET Compañía para su Reciclado, SAU, promou una instal·lació d'emmagatzematge de residus no perillosos al terme municipal de Chiva. La instal·lació s'ubicarà en el polígon industrial de La Pahilla, carrer Marjana, 33. La parcel·la, de referència cadastral 1615906NL9219A2265AA ocupa 8.477 m² en els quals hi ha una nau de 5.939 m².  
El projecte està relacionat amb la instal·lació propietat del mateix promotor, situada al carrer del Blanquizar, parcel·les 42, 53 i 44, que va obtindre la declaració d'impacte ambiental 89/2015/AIA per Resolució de 26 de novembre de 2015 i amb la instal·lació limítrofa, també del mateix promotor, i que desenvolupa la mateixa activitat, situada al carrer Marjana, núm. 34, que va obtindre la declaració d'impacte ambiental 130/5884-NYW per Resolució de 9 de març de 2018.  
La totalitat de la instal·lació està completament formigonada. Les aigües pluvials de la campa es recullen en una bassa de recollida d'aigua amb capacitat per als deu primers minuts de pluja d'alta intensitat, amb separador d'hidrocarburs.  
En la instal·lació no es realitza cap procés industrial. Únicament s'emmagatzema producte tant en la parcel·la oberta, com dins de l'edificació. Dins de l'edifici s'emmagatzemen bales premsades de botelles per a reciclar, principalment d'1,00 x 1,00 x 0,80 m d'uns 600 kg cadascuna, i producte acabat (escates de PET) en saques de 1.100 kg cadascuna per a la seua distribució a client final, provinent de la planta de reciclatge (al carrer del Blanquizar, 44). En la parcel·la oberta s'emmagatzemen bales de matèria primera d'1,00 x 1,00 x 0,80 m de 600 kg cadascuna (botelles de plàstic PET) per a ser portades a fàbrica en el moment del seu reciclatge. L'altura d'apilament no haurà de sobrepassar l'altura del clos de la instal·lació i haurà de mantindre les mesures de seguretat per a evitar accidents. La capacitat màxima d'emmagatzematge de la instal·lació és d'11.732,5 t, de les quals 9.717,5 t s'emmagatzemen a l'interior i 2.015 t s'emmagatzemen en l'exterior, amb un període de rotació d'un any.  
Es preveu un consum anual de 86.700 kWh d'energia elèctrica, 6.000 l de gasoil per al funcionament de vehicles i 25 m³ d'aigua per a usos assimilables a domèstics.  
L'activitat utilitza de manera intermitent dos treballadors que disposen de carretons elevadors i/o transpalets, i es realitza en horari diürn.  
  
La instal·lació disposa ja de vestuaris i d'instal·lacions sanitàries amb dutxa, vàters, urinaris i lavabos ja connectats a la xarxa de clavegueram i connexió a la xarxa d'aigua potable.  
En la instal·lació únicament es realitza l'operació de tractament R13 (emmagatzematge en espera d'altres operacions) dels codis LER següents:  
- Residus de plàstics (excepció embalatges) 02 01 04.  
- Residus de plàstic 07 02 13.  
- Encenalls i rebaves de plàstic 12 01 05.  
- Envasos de plàstic 15 01 02.  
- Plàstic 16 01 19.  
- Plàstic 17 02 03.  
- Plàstic i cautxú 19 12 04 (residus del tractament mecànic de residus).  
- Plàstics 20 01 39.  
Per a la realització de l'activitat, la instal·lació disposa d'un carretó i/o transpalet, per a la càrrega i descàrrega de producte.  
  
Tramitació administrativa  
En data 27 de setembre de 2021, l'Ajuntament de Chiva (òrgan substantiu) va donar trasllat a aquest òrgan ambiental de la sol·licitud d'avaluació d'impacte ambiental. La sol·licitud s'acompanya de:  
- Sol·licitud d'inici.  
- Projecte.  
- Annex al projecte d'activitat.  
- Estudi d'impacte ambiental.  
- Document de síntesi de l'estudi d'impacte ambiental.  
- Certificat de compatibilitat urbanística.  
- Diligència d'informació pública.  
- Informació complementària.  
En data 1 de setembre de 2022, aquest òrgan ambiental requereix a l'Ajuntament la realització del tràmit d'informació pública establit per a la tramitació de l'avaluació ambiental ordinària de projectes i es requereix al promotor una ampliació de la informació tècnica.  
En data 20 de setembre de 2022 es rep de l'Ajuntament resposta al requeriment. En aquesta resposta, l'Ajuntament sol·licita l'aplicació de les modificacions que afecten la Llei 2/1989, de 3 de març, i el canvi de supòsit d'avaluació d'impacte ambiental ordinària a simplificada per al tràmit d'expedient, adjuntant-hi la documentació aportada pel promotor:  
  
- Sol·licitud del promotor d'aplicació de la modificació de Llei 2/1989, de 3 de març.  
- Ampliació de la documentació tècnica aportada.  
- Còpia del projecte presentat davant l'àrea competent en matèria de residus.  
En data 20 d'abril de 2023 es rep ofici de l'Ajuntament de Chiva que hi adjunta certificat d'exposició pública al tauler d'anuncis, edicte municipal publicat en el BOP de la província de València, i diligència del tràmit d'informació pública.  
D'acord amb el certificat remés, l'òrgan substantiu va realitzar la informació pública de l'expedient per un període de 30 dies mitjançant un anunci en el BOP del dia 23 de març de 2023, sense que transcorregut el termini s'hi hagen presentat al·legacions.  
  
Consideracions ambientals  
L'activitat es troba en un polígon industrial en una zona urbanitzada, qualificat com a industrial, d'acord amb el certificat de compatibilitat urbanística emés per l'ajuntament. En estar aquest emplaçament completament urbanitzat i modificat respecte al seu estat natural inicial amb la finalitat d'acollir activitats de tipus industrial, hi ha una sèrie d'impactes que no s'estimen significatius (geologia, vegetació, fauna, etc.). L'activitat limítrofa pertany al mateix promotor. Els terrenys es troben fora del nucli urbà, a una distància aproximada de 750 m de la zona poblada més pròxima. El polígon està comunicat amb la carretera N-3 i A-3.  
D'acord amb el PATRICOVA, no hi ha risc d'inundació. Els terrenys no es troben en cap espai natural integrat en la Xarxa Natura 2000. Els elements protegits més pròxims són el Castell de Chiva i el Santuari de la Mare de Déu del Castell, a aproximadament 1.600 m de distància.  
L'activitat utilitza aigua provinent de la xarxa pública per als serveis sanitaris del personal, i polvoritzada per a evitar la formació de pols. La quantitat d'aigua usada no és significativa. L'aigua residual es pot assimilar a aigua residual urbana i serà abocada a la xarxa de clavegueram.  
  
La instal·lació únicament emmagatzema residus i no realitza cap activitat amb aquests, excepte operacions de càrrega i descàrrega. Els residus del procés productiu consisteixen en les restes procedents de la neteja de les instal·lacions i de la bassa de retenció d'aigües pluvials. Segons la seua naturalesa, els residus seran reincorporats al procés productiu o retirats per un gestor autoritzat. No es proporcionen dades sobre la quantitat de residus generats.  
L'activitat emet sorolls produïts durant la càrrega i descàrrega i el moviment de vehicles.  
Les aigües residuals assimilables a domèstiques seran abocades a la xarxa d'aigües residuals. Les aigües pluvials procedents del sostre de la nau seran abocades a la xarxa de pluvials del polígon. Les aigües pluvials procedents de la campa que conté residus són conduïdes a la bassa de lixiviats dotada d'un separador d'hidrocarburs. Segons la documentació tècnica, l'aigua tractada s'aboca a la xarxa de pluvials. Les aigües pluvials procedents de la coberta de la nau s'abocaran al col·lector d'aigües pluvials del polígon. Les aigües assimilables a domèstiques s'abocaran a la xarxa d'aigües residuals.  
L'activitat està inclosa en la llista d'activitats potencialment contaminadores de l'atmosfera i està a més de 500 m d'un nucli de població. Les potencials molèsties rellevants que pot produir l'activitat són l'emissió de males olors i l'aparició de plagues. En la documentació tècnica es descriuen les mesures correctores per al control de plagues i olors. En el pla de vigilància i protecció es detallen mesures per a minimitzar les emissions a l'atmosfera.  
La instal·lació disposarà d'un parallamps fixat mitjançant un pal de 6 m. El projecte té risc d'incendi i disposa de les instal·lacions reglamentàries per al seu control. El projecte de llicència ambiental indica les mesures correctores.  
La instal·lació disposa d'un pla de vigilància i seguiment ambiental que contempla accions de control de plagues. En el cas que les accions correctores adoptades en el projecte resultaren insuficients i es produïren olors i plagues, s'hauran d'adoptar accions correctores addicionals.  
  
  
Consideracions jurídiques  
El projecte constitueix un supòsit d'avaluació d'impacte ambiental ordinària, d'acord amb l'article 7.1.a de la Llei 21/2103, de 9 de desembre, en concordança amb l'epígraf 6.a.3 de l'annex I del Decret 162/1990, de 15 d'octubre, modificat pel Decret 32/2006, de 10 de març,  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el Projecte d'emmagatzematge i gestió de residus no perillosos, promogut per PET Compañía para su Reciclado, SAU, al carrer Marjana, 33, del terme municipal de Chiva, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que es troba en l'expedient i de conformitat amb les condicions següents:  
1. Pel que fa a la llista definitiva de residus admissibles, de la quantitat emmagatzemada i del temps màxim de permanència, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. L'activitat es considera com potencialment contaminadora de l'atmosfera, de conformitat amb la Llei 34/2007, de 15 de novembre, en estar inclosa en el Catàleg d'activitats potencialment contaminadores de l'atmosfera (annex IV de l'esmentada llei, actualitzat pel Reial decret 100/2011, de 28 de gener). La construcció, muntatge, explotació, trasllat o modificació substancial, cessament o clausura de l'activitat estan subjectes al règim d'autorització o notificació regulat en l'article 13 de la Llei 34/2007.  
3. Al començament de l'activitat i almenys cada cinc anys, seran realitzades auditories acústiques per una entitat col·laboradora de l'Administració en matèria de qualitat ambiental, i es faran constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
4. Es disposarà de material absorbent i eines adequades per a la recollida de lixiviats i vessaments accidentals.  
5. Per la seua composició, la pluja sobre el magatzem de residus de la campa produirà lixiviats de composició variable. Per a minimitzar l'impacte d'aquests lixiviats, es disposa d'una bassa capaç de recollir els deu primers minuts de pluja quan la seua intensitat és màxima. L'aigua continguda en la bassa serà retirada per un gestor autoritzat o, si la seua composició ho permet, podrà ser abocada a la xarxa de fecals del polígon. En cas de pluges de major duració o intensitat, que produïsquen el vessament de la bassa, aquesta aigua serà abocada a la xarxa de fecals del polígon.  
6. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 4 de maig de 2023.- El director general de Qualitat i Educació Ambiental: Joan Piquer Huerga».